**Mariya Aleksandra Ketrin Siaçoke Qaete** (*isp.* María Alexandra Catherine Siachoque Gaete; d. 21 yanvar 1972, Boqota, Kolumbiya) — və ya sadəcə **Ketrin Siaçoke** kimi tanınan və əsasən telenovellalarda canlandırdığı mənfi obrazlara görə şöhrət qazanmış Kolumbiyalı aktrisa.

Həyatı
------

Ketrin Siaçoke 21 yanvar 1972–ci ildə Kolumbiyanın paytaxtı Boqota şəhərində doğulub. Məşhur Kolumbiya aktrisası Feliks Siaçoke və Blanka Qaetenin qızıdır. Aktrisa 1997-ci ildə yarı argentinalı, yarı kolumbiyalı aktyor və rejissor Miqel Varoni ilə ailə həyatı qurub.

Karyerası
---------

Ketrin Siaçoke Kolumbiyanın Telemundo televiziya kanalının bir çox telenovellalarında çəkilmişdir. İlk səhnə aldığı ekran əsəri 1994-cü ildə yayımlanan "Mambo" telenovellası olmuşdur. Həmin telenovellada epizodik rollardan birini canlandıran aktrisa daha sonra "Sobrevivir" (*azərb.* Yaşamaq‎), "La sombra del deseo" (*azərb.* Arzuların kölgəsi‎) və s. telenovellalarda çəkilmişdir. Lakin Siaçokeyə əsas şöhrət qazandıran telenovella 2001-ci ildə yenə də Telemundo telekanalında yayımlanan "Amantes del desierto" (*azərb.* Səhrada məhəbbət‎) teleserialı olmuşdur. Bu teleserialda təhlükəli, hiyləgər və eyni zamanda cazibədar cinayətkar qadın obrazı, Mikaela Fernandezi canlandıran Ketrin Siaçoke yalnız Kolumbiya və Latın Amerika ölkələri deyil, dünyanın bir çox ölkələrində maraqla qarşılanmışdır. Həmin teleserialda mənfi qadın personajını peşəkarlıqla canlandıran aktrisaya daha sonra yenidən bir çox telenovellalarda mənfi qadın personajlarını canlandırmaq təklif edilmişdir. Siaçoke Telemundonun "La Venganza" (*azərb.* Qisas‎), "Te Voy a Enseñar a Querer" (*azərb.* Sənə sevməyi öyrədərəm‎), "Tierra de Pasiones" (*azərb.* Ehtiraslar məskəni‎), "Pecados Ajenos" (*azərb.* Özgələrin günahları‎), "Reina de Corazones" (*azərb.* Qəlblərin kraliçası‎) kimi teleseriallarında əsas mənfi qadın obrazlarını canlandırmışdır. Aktrisanın hal-hazırda səhnə aldığı "Sin senos sí hay paraíso" (*azərb.* Döşlər olmadan cənnət var‎) teleserialında isə Siaçoke müsbət personaj olan Donya Hilda Santananı canlandırır.

Filmoqrafiya
------------

| İl | Teleserialın orijinal adı | Teleserialın azərbaycanca adı | Rol | Qeyd |
| --- | --- | --- | --- | --- |
| 1994 | *Mambo* | Mambo | Valentina |  |
| 1995 | *Sobrevivir* | Yaşamaq | Perla |  |
| 1996 | *La sombra del deseo* | Arzuların kölgəsi | Lorena Nunyez |  |
| 1997 | *Las Juanas* | Xuanalar | Xuana Karidad |  |
| 1998 | *La sombra del arco iris* | Göy qurşağının kölgəsi | Silviya Stella Qraniani |  |
| 1999 | *La guerra de las Rosas* | Qızılgüllərin müharibəsi | Rosa Emiliya Karriyo |  |
| 2001 | *Amantes del desierto* | Səhrada məhəbbət | Mikaela Fernandez |  |
| 2002 | *La venganza* | Qisas | Qratsia Fontana |  |
| 2004 | *Te voy a enseñar a querer* | Sənə sevməyi öyrədərəm | Debora Buenrostro |  |
| 2005–2006 | *Decisiones* | Qərarlar | Alma / Qabriela / Mariana Valensiya | 2 seriya |
| 2006 | *Tierra de pasiones* | Ehtiraslar məskəni | Marsiya Ernandes |  |
| 2007–2008 | *Pecados ajenos* | Özgələrin günahları | İnes Vayexo |  |
| 2008–2009 | *Sin senos no hay paraíso* | Döşlər olmadan cənnət yoxdur | Hilda Santana Flores |  |
| 2010 | *¿Dónde está Elisa?* | Eliza haradadır? | Sesiliya Altamira |  |
| 2011–2012 | *La casa de al lado* | Qonşuluqdakı ev | İqnasiya Konde |  |
| 2014 | *Reina de corazones* | Qəlblərin kraliçası | Estefaniya Peres Hidalqo |  |
| 2016–indiyə kimi | *Sin senos sí hay paraíso* | Döşlər olmadan cənnət var | Donya Hilda Santana |  |
| 2017 | *La Fan* | Fanat | İzabel | 2 seriya |
|

İstinadlar
----------

1. ↑  A Catherine Siachoque la moralidad la trae sin cuidado Arxivləşdirilib 2018-09-22 at the Wayback Machine *Laopinion.com*. 26 iyun 2016
2. ↑  Catherine Siachoque y Fabian Ríos en Sin senos si hay paraíso  Arxivləşdirilib 2017-08-07 at the Wayback Machine *PeopleenEspañol.com*. 26 iyun 2016

Xarici keçidlər
---------------